``முதலமைச்சர் எடப்பாடி பழனிசாமி மீது நம்பிக்கை இல்லை" எனக் கூறி, டி.டி.வி.தினகரன் ஆதரவு எம்.எல்.ஏ-க்கள் தங்க தமிழ்ச்செல்வன் உள்ளிட்ட 19 பேர் தமிழக முன்னாள் பொறுப்பு ஆளுநரான வித்யாசாகர் ராவை நேரில் சந்தித்துத் தனித்தனியாகக் கடிதம் அளித்தனர். இதனால், ``அவர்கள்மீது நடவடிக்கை எடுக்கலாம்" என்று அரசு கொறடா ராஜேந்திரன், சபாநாயகருக்குப் பரிந்துரை செய்திருந்தார். அவர்களில் கம்பம் தொகுதி எம்.எல்.ஏ ஜக்கையன் தவிர, 18 பேர் தகுதிநீக்கம் செய்யப்பட்டனர். இது தொடர்பாக சென்னை உயர் நீதிமன்றத்தில் நடைபெற்ற வழக்கில் சபாநாயகரின் உத்தரவு செல்லும் என்று தீர்ப்பு வழங்கப்பட்டது. இதைத் தொடர்ந்து 18 பேரும் தினகரனுடன் தீவிர ஆலோசனையில் ஈடுபட்டு வருகின்றனர். இடைத்தேர்தலைச் சந்திக்கலாமா அல்லது உச்ச நீதிமன்றத்தில் மேல்முறையீடு செய்யலாமா என்பது தொடர்பாக விவாதித்து வருகின்றனர்